জাহিদপুর, দোলারবাজার

জাহিদপুর বাংলাদেশের উত্তর-পূর্বাঞ্চলের একটি গ্রাম। এটি সিলেট বিভাগের সুনামগঞ্জ জেলার ছাতক উপজেলার দক্ষিণ-পূর্ব অংশের দোলারবাজার ইউনিয়নের অন্তর্ভুক্ত। বৃহত্তর সিলেটের সুনামগঞ্জের আতুয়াজান পরগণাস্থ একটি অন্যতম মৌজা জাহিদপুর এবং মৌজার কেন্দ্রীয় বসতি জাহিদপুর গ্রাম। ভূমিব্যবস্থাপনার ইতিহাস বলে, জাহিদপুর গ্রামটি কমপক্ষে চারশো বছরের প্রাচীন জনপদ যা হাজারবছর আগে জামাইকাটা হাওরের উত্তরসীমানায় জেগে ওঠা স্থলভূমি। জাহিদপুর গ্রামটি বর্তমান প্রশাসনিক উপজেলা ছাতকের দক্ষিণ-পূর্ব সীমান্তলাগোয়া একটি বৃহৎ গ্রাম, যা দোলারবাজার ইউনিয়নের অন্তর্ভুক্ত। গ্রামটি মাকুন্দ নদীর দক্ষিণ তীরে অবস্থিত। মাকুন্দ নদী জাহিদপুরের পূর্বপ্রান্থ থেকে গ্রামের উত্তরপার্শ্ব বরাবর পশ্চিমদিকে প্রবাহিত হয়ে পশ্চিমপ্রান্থে শেষ হয়েছে এবং নদীর স্রোতটি ভরাং নামে পশ্চিমের সীমান্তধরে গ্রামের দক্ষিণ-পশ্চিমে হাওরে পতিত হয়েছে। ৫টি বিল-পরিবেষ্টিত ও ৭টি পাড়ায় বিভক্ত জাহিদপুর গ্রামটি পূর্ব-পশ্চিমে প্রায় ২ কিলোমিটার দীর্ঘ। জাহিদপুর গ্রামের উত্তরপূর্বে রামপুর-মুহাম্মদপুর, উত্তরে আলমপুর ও চাঁদপুর; উত্তরপশ্চিমে শেরপুর ও চেলারপার, পশ্চিমে আনুজানি,মেওয়াতৈল ও বরাটুকা; দক্ষিণপশ্চিমে বসন্তপুর; দক্ষিণে কচুরকান্দি (হাওরের ওপারে); দক্ষিণপূর্বে নরসিংহপুর ও তালুপাট এবং পূর্বে বুরাইয়া, চিচরাওলি ও খাগহাটা। ২০১১ আদমশুমারি অনুযায়ী জাহিদপুর গ্রামে মোট ১,৫৪৮টি গৃহে মোট লোকসংখ্যা ছিল ৯,৮৮১ জন। গ্রামের শিক্ষার হার (৭ বছর ও তদূর্ধ্ব) ৫১.৪%, যা দেশের গড় শিক্ষার (৫১.৮%) থেকে কম। জাহিদপুর গ্রামের অর্থনীতি মূলত কৃষির ওপর নির্ভরশীল। গ্রামের অধিকাংশ মানুষ কৃষিজীবী। গ্রামের প্রধান উৎপাদিত ফসল ধান। এছাড়া গ্রামের উল্লেখযোগ্যসংখ্যক মানুষ যুক্তরাজ্য, যুক্তরাষ্ট্র, অস্ট্রেলিয়া ও মধ্যপ্রাচ্যের বিভিন্ন দেশে স্থায়ী ও অস্থায়ীভাবে বসবাস করেন; যাদের প্রেরিত অর্থ গ্রামের অর্থনীতিতে ভূমিকা রাখে। এছাড়াও কিছুসংখ্যক পরিবার সিলেট ও অন্যান্য নগরীতে বসবাস করেন। জাহিদপুর গ্রামটি ছাতক উপজেলা সদর থেকে প্রায় ২২ কিলোমিটার দূরত্বে অবস্থিত। পূর্বে তেমন ভালো যোগাযোগ ব্যবস্থা না থাকলেও ধীরে ধীরে গ্রামের যোগাযোগ ব্যবস্থা উন্নত হচ্ছে। গ্রামের অধিকাংশ স্থাপনা মাকুন্দা নদীর তীর ঘেঁষে গড়ে ওঠেছে। গ্রামে একটি রাজস্ব অফিস, ডাকঘর, দুইটি বাজার, তিনটি মসজিদ ও একটি ঈদগাহ রয়েছে। জাহিদপুর গ্রামের ডাকঘর (পোস্ট কোড ৩০৮৭) আশেপাশের ৩০টি গ্রামের জন্য ব্যবহৃত হতো। জাহিদপুর বাজারে 'আদর্শ গণপাঠাগার' নামে একটি গ্রন্থাগার ১৯৮৪ সালে প্রতিষ্ঠিত হয়। ছাতকের গ্রামাঞ্চলে এটিই প্রথম গণগ্রন্থাগার। ২০১৮ সালের ২৯ সেপ্টেম্বর ছাতক থানার অধীনে জাহিদপুর পুলিশ ফাঁড়ি স্থাপিত হয়। গ্রামে 'জাহিদপুর তহসিল অফিস' নামে একটি রাজস্ব আদায়-অফিস প্রতিষ্ঠিত হয়েছিলো। তবে যাতায়াতের সুবিধার জন্য পরবর্তীকালে অফিসটি গোবিন্দগঞ্জের অদূরে রাধানগরে স্থানান্তরিত হয়। অফিস ভবনটি বর্তমানে 'ইউনিয়ন ভূমি অফিস' নামে দোলারবাজার ইউনিয়নের ভূমি ব্যবস্থাপনা ও রাজস্ব আদায়ের কাজে ব্যবহৃত হচ্ছে। জাহিদপুর গ্রামে ১৯০০ সালে 'জাহিদপুর প্রাথমিক বিদ্যালয়' স্থাপিত হয়। এছাড়া গ্রামে 'জাহিদপুর উচ্চ বিদ্যালয়' নামে একটি মাধ্যমিক বিদ্যালয়, একটি দাখিল মাদ্রাসা এবং একটি হাফিজিয়া মাদ্রাসা রয়েছে। বাংলাদেশের গ্রাম "দোলারবাজার ইউনিয়ন: গ্রাম সমূহের তালিকা"। জাতীয় তথ্য বাতায়ন। বাংলাদেশ সরকার। ১১ জুলাই ২০২০ তারিখে মূল থেকে আর্কাইভ করা। সংগ্রহের তারিখ ১২ আগস্ট ২০২০।  "NGA GeoName Database"। National Geospatial Intelligence Agency। সংগ্রহের তারিখ জানুয়ারি ৪, ২০১৬।  "Community Report: Sunamganj" (PDF)। Population & Housing Census 2011। Bangladesh Bureau of Statistics। সংগ্রহের তারিখ নভেম্বর ৭, ২০১৭।  "Population and Housing Census 2011: Bangladesh at a Glance" (পিডিএফ)। Bangladesh Bureau of Statistics। জুলাই ২৮, ২০১৪ তারিখে মূল (PDF) থেকে আর্কাইভ করা। সংগ্রহের তারিখ জুলাই ২১, ২০১৪।  "District Statistics 2011: Sunamganj" (পিডিএফ)। Bangladesh Bureau of Statistics। নভেম্বর ১৩, ২০১৪ তারিখে মূল (PDF) থেকে আর্কাইভ করা। সংগ্রহের তারিখ জুলাই ২৫, ২০১৪।  প্রাথমিক বিদ্যালয় এর তালিকা [List of primary schools]। Dolar Bazar Union। [স্থায়ীভাবে অকার্যকর সংযোগ] "List of Institutions"। Ministry of Education। সংগ্রহের তারিখ জুলাই ১৫, ২০১৪।